**Sajtóközlemény**

**Kiadja**: Budapesti Metropolitan Egyetem
Budapest, 2020-10-20

**Újabb METU-s hallgató versenyez a cannes-i filmfesztiválon**

**Idén is jól szerepelnek a filmes versenyeken a Budapesti Metropolitan Egyetem (METU) Képalkotás-Mozgóképkultúra és Média alapszakjának hallgatói. A 73. Cannes-i Filmfesztivál *Cinéfondation* válogatásában, azaz a filmes egyetemek legjobbjai között Beleznai Márk másodévben készített vizsgafilmje, az** [***Agapé***](https://www.imdb.com/title/tt11320234/) **versenyez. A kétezer vizsga- és diplomafilmből beválogatott 17 alkotásból a májusban elhalasztott teljes filmfesztivál rövidebb programját felvonultató, októberi *Cannes 2020 Special* nevű eseményen választják ki a három abszolút győztest.**

*Cannes 2020 Special* címen, október 27-29. között rendezik meg az eredetileg májusra tervezett, világhírű Cannes-i Filmfesztivál egy részét – ősszel a rendhagyó körülmények miatt elhalasztott esemény rövidített programját tekinthetik meg az érdeklődők. A filmes egyetemek legjobbjai között, a *Cinéfondation* válogatásában Beleznai Márk, a Budapesti Metropolitan Egyetem végzős hallgatójának vizsgafilmje is versenyez.

A Budapesti Metropolitan Egyetem történetében nem Beleznai Márk filmje az első, amely kijutott a cannes-i filmfesztiválra: 2019-ben Moldovai Katalin *Ahogy eddig* című diplomafilmje került szintén a *Cinéfondation* válogatásába. *„Nagyon büszkék vagyunk arra, hogy hallgatóink nem csak itthon, de a rangos nemzetközi filmes eseményeken is nagy sikerrel szerepelnek –* mondta el Groó Diana filmrendező és forgatókönyvíró, a Budapesti Metropolitan Egyetem Képalkotás Mozgóképkultúra- és Média alapszak szakirányvezetője*. – Az Agapé című film azért is különleges, mert Márk és stábja még a második év végi vizsgára készítette a kisfilmet. Már a forgatókönyv is nagyon ígéretes volt, a kész film láttán pedig egyszerűen csak annyit tudtunk mondani: „Le a kalappal”. Szakunk oktatói folyamatosan segítik a hallgatókat a vizsga- és diplomafilmek előkészítésében és kivitelezésében. Mivel mindannyian hiszünk abban, hogy a filmkészítés lényege az egyedi látásmód, az egyéni hang és az egyedi vizuális történetmesélés, nekünk oktatóknak is óriási siker, ha a METU-n tanuló diákok filmjeire felfigyel a világ. Arra törekszünk, és azt támogatjuk, hogy diákjaink bekerüljenek a hazai és nemzetközi szakmai vérkeringésbe. Cannes a legnagyobb és a legfontosabb filmfesztivál. A Cinéfondation versenyprogramjába bekerülni pedig már eleve hatalmas szakmai elismerés. Nagyon büszkék vagyunk, és nagyon drukkolunk Márknak – és az egész csapatnak.”*

*„Barna Máté és Kőváry Dániel évfolyamtársaimmal, az Agapé operatőrével és vágójával már a tanulmányaink elején megtaláltuk a közös hangot* – mondta el a rövidfilm írója és rendezője, Beleznai Márk. *– A minket segítő oktatók és mi magunk sem kötelező feladatként álltunk az Agapé elkészítéséhez, egy igazi kreatív műhely alakult ki a film stábja és a tanáraink között.”*

A 16 perces rövidfilmben egy tizenéves filmrajongó (Kornél) és egy negyvenes éveiben járó egyedülálló nő (Hanna) ismerkedik meg egymással. A két, elsőre teljesen eltérő karakter hamar ráébred, hogy hasonló múltbeli élményeik miatt több közös van bennük, mint gondolták, emiatt pedig valószínűtlen kapcsolat kezd kialakulni közöttük. A főszerepekben Gryllus Dorka, Kenéz Ágoston és Egri-Rónay Benjamin láthatók.

„*Amikor megismerkedtem az Agapé forgatókönyvével és benne Hannával, örömmel mondtam igent a felkérésre* – mondta el Gryllus Dorka színésznő. – *Nagyon szerettem együtt dolgozni Márkkal és vidám stábjával. Márk nagyon tisztán, pontosan lát és érez, a forgatás így gördülékenyen és szervezetten zajlott, nagy öröm volt* – *sok profi megirigyelhetné.”*

Az 1998-ban alapított *Cinéfondation* programba a világ filmes képzést nyújtó egyetemeinek hallgatói nevezhetik diploma- és vizsgafilmjeiket. A zsűri évente több mint kétezer alkotásból 15-20 filmet választ be a programba, a legjobb három alkotást pedig a Cannes-i Filmfesztivál programjának részeként díjazza. Beleznai Márk *Agapé* című rövidfilmjének sikeréért október 28-án izgulhatunk.

\*\*\*

*Az Agapé stábja:*

Beleznai Márk – rendező (METU)

Barna Máté – operatőr (METU)

Kőváry Dániel – vágó (METU)

Obbágy Máté – zeneszerző

Vezető tanárok: Groó Diana, Csukás Sándor, Szalai Károly

**További információ:**Varga Dóra

+36 1 920 1817

+36 30 857 8179

dvarga@noguchi.hu

***A Budapesti Metropolitan Egyetemről***

A Budapesti Metropolitan Egyetem (METU) Magyarország legnagyobb magánkézben lévő felsőoktatási intézménye. A METU-n 2 karon, 4 fő képzési területen folyik képzés: kommunikáció, üzlet, turizmus és művészet. A folyamatosan bővülő magyar és angol nyelvű kínálatban jelenleg 33 alapszak, 25 mesterszak, 20 szakirányú továbbképzés és 7 felsőoktatási szakképzés közül választhatnak az egyetem iránt érdeklődők. A Metropolitannek jelenleg közel 7500 hallgatója van, akik 2011-től már nemcsak a fővárosban, hanem Hódmezővásárhelyen is folytathatják tanulmányaikat. Az intézmény 2001 óta meghatározó és dinamikusan fejlődő szereplője a hazai felsőoktatásnak. Képességfejlesztő tréningrendszere egyedülálló. A METU jelenleg közel 200 külföldi intézménnyel tart fenn partnerkapcsolatot.